b'\n_START_ARTICLE_\nVeikko J\xc3\xa4\xc3\xa4skel\xc3\xa4inen\n_START_PARAGRAPH_\nVeikko Sakari J\xc3\xa4\xc3\xa4skel\xc3\xa4inen (s. 1. joulukuuta 1931 Kitee) on suomalainen taloustieteilij\xc3\xa4 ja Helsingin kauppakorkeakoulun kansainv\xc3\xa4lisen yritysrahoituksen professori (emeritus). H\xc3\xa4n on ollut Helsingin kauppakorkeakoulun liiketaloustieteen professori, Valmet Oy:n talousjohtaja ja Helsingin kauppakorkeakoulun kansainv\xc3\xa4lisen keskuksen johtaja. Kansainv\xc3\xa4lisen yritysrahoituksen professori h\xc3\xa4n oli vuodesta 1986 ja rehtori vuodesta 1992. H\xc3\xa4n tutki budjetointia, strategista suunnittelua ja kansainv\xc3\xa4list\xc3\xa4 rahoitusta. H\xc3\xa4n on ollut Suomalaisen Tiedeakatemian j\xc3\xa4sen vuodesta 1974.\n_START_SECTION_\nUra\n_START_PARAGRAPH_\nJ\xc3\xa4\xc3\xa4skel\xc3\xa4inen kirjoitti ylioppilaaksi Joensuun lyseosta 1951 ja valmistui Kauppakorkeakoulusta ekonomiksi 1955 ja kauppatieteiden kandidaatiksi 1956. Vuosiksi 1956\xe2\x80\x931959 h\xc3\xa4n muutti Yhdysvaltoihin opiskelemaan Yalen yliopiston, jossa h\xc3\xa4n suoritti Master of Arts -tutkinnon 1959. Suomessa h\xc3\xa4n valmistui kauppatieteiden lisensiaatiksi 1965 ja v\xc3\xa4itteli Kauppakorkeakoulussa kauppatieteiden tohtoriksi 1967._NEWLINE_Ty\xc3\xb6urallaan J\xc3\xa4\xc3\xa4skel\xc3\xa4inen toimi Gulf Oilin kirjanpit\xc3\xa4j\xc3\xa4n\xc3\xa4 1959\xe2\x80\x931960, S\xc3\xa3o Paulossa sijainneen Valmet do Brasilin talousjohtajana 1960\xe2\x80\x931962, Valmet oy:n liikelaskentap\xc3\xa4\xc3\xa4llikk\xc3\xb6n\xc3\xa4 1963\xe2\x80\x931967. Kauppakorkeakoulun liiketaloustieteen opettajana h\xc3\xa4n ty\xc3\xb6skenteli vuodet 1966\xe2\x80\x931968 ja Virginia Polytechnic Institute and State Universityn professorina 1968\xe2\x80\x931969. Sitten J\xc3\xa4\xc3\xa4skel\xc3\xa4inen palasi Kauppakorkeakouluun liiketaloustieteen apulaisprofessoriksi 1969\xe2\x80\x931970 ja liiketaloustieteen professoriksi 1970\xe2\x80\x931976. H\xc3\xa4n siirtyi liike-el\xc3\xa4m\xc3\xa4n palvelukseen Valmetin talousjohtajaksi ja varatoimitusjohtajaksi 1976\xe2\x80\x931983. Seuraavaksi J\xc3\xa4\xc3\xa4skel\xc3\xa4inen palasi Kauppakorkeakouluun kansainv\xc3\xa4lisen keskuksen johtajaksi 1983\xe2\x80\x931992 ja toimi kansainv\xc3\xa4lisen yritysrahoituksen professorina 1986\xe2\x80\x931996, toisena vararehtorina 1990\xe2\x80\x931992 ja kauppakorkeakoulun rehtorina 1992\xe2\x80\x931996.'